Sunna Jónsdóttir var atkvæðamikil í liði ÍBV og skoraði sjö mörk . Ljósmynd / Þórir Tryggvason ÍBV vann sinn þriðja leik á tímabilinu þegar liðið fékk HK í heimsókn í úrvalsdeild kvenna í handknattleik , Olísdeildinni , í Vestmannaeyjum í dag . Leiknum lauk með 33 : 29 - sigri ÍBV sem leiddi með einu marki í hálfleik , 14 ; 13 . Eyjakonur voru sterkari aðilinn í fyrri hálfleik og náðu mest fimm marka forskoti um miðjan fyrri hálfleikinn , 10 : 5 . HK tókst hins vegar að laga stöðuna fyrir hálfleik og var forysta Eyjakvenna eitt mark í hálfleik . ÍBV náði snemma fjögurra marka forskoti í síðari hálfleik , 22:18 , en HK vann sig aftur inn í leikinn og tókst að jafna metin í 24 : 24 þegar rúmar tíu mínútur voru til leiksloka . ÍBV var hins vegar sterkara á lokakaflanum og fagnaði sigri í leikslok . Sunna Jónsdóttir , Ester Óskarsdóttir og Ásta Björg Júlíusdóttir fóru mikinn fyrir ÍBV í dag og skoruðu sjö mörk hver . Þá varði Darja Zecevic 15 skot í marki ÍBV og var með 36% markvörslu . Jóhanna Margrét Sigurðardóttir var langmarkahæst í liði HK með níu mörk og þær Ágústa Hulda Gunnarsdóttir og Sigríður Hauksdóttir skoruðu fimm mörk hvor . Sara Sif Helgadóttir varði 9 skot í marki HK. ÍBV fer með sigrinum í 7 stig en liðið er áfram í sjöunda sæti deildarinnar , nú tveimur stigum frá Haukum eftir ellefu leiknar umferðir . HK er áfram í fjórða sætinu með 10 stig , líkt og KA / Þór .